Συμβολή στον εμπλουτισμό του μεικτού θειούχου μεταλλεύματος από τους Μολάους
Authors: Σαμμάς Ηλίας 
Published: September 2021

Η διατριβή αφορά στη διερεύνηση της δυνατότητας εμπλουτισμού του μικτού θειούχου μεταλλεύματος της περιοχής Μολάων του Νομού Λακωνίας και στην επίλυση των πολυσύνθετων προβλημάτων εμπλουτισμού του υλικού, λόγω του πολύ μικρού μεγέθους των τεμαχίων των χρήσιμων συστατικών.Το δείγμα στάλθηκε από το Ι.Γ.Μ.Ε. και είχε τα παρακάτω χαρακτηριστικά από πλευράς μέσης περιεκτικότητας: 1.12 % Pb, 6.34% Zn και 35 ppm Ag. Στο δείγμα πραγματοποιήθηκε πρωτογενής και δευτερογενής θραύση για να διαπιστωθεί:1. Η κατανομή των κοκκομετρικών κλασμάτων μετά την πρωτογενή και δευτερογενή θραύση 2. Η κατανομή των κύριων ορυκτολογικών φάσεων στα διάφορα κοκκομετρικά κλάσματα και 3. Ο βαθμός αποδέσμευσης (B.A.) των διαφόρων ορυκτολογικών συστατικών μετά τις διαδικασίες ελάττωσης μεγέθους Ο B.A. μελετήθηκε με τρεις διαφορετικούς τρόπους: α) με μικροσκόπιο, β) με βαρέα υγρά και γ) με εμβαδομέτρηση φωτογραφιών και ανάλυση εικόνων με τη βοήθεια προγράμματος υπολογιστή συνδεδεμένου με μικροσκόπιο. Η μικροσκοπική μελέτη έδειξε ικανοποιητική αποδέσμευση (Β.Α. >70%) του στείρου στο σύνολο των χρήσιμων συστατικών σε πολύ μικρά κοκκομετρικά μεγέθη (-0.071+0.036 mm και -0.036 mm), οπότε για να εμπλουτιστεί το υλικό πρέπει να λειοτριβηθεί τουλάχιστον σε μέγεθος -0.071 mm.Ταυτόχρονα, η ανάλυση με βαρέα υγρά (Β.Υ.) έδειξε ότι μικρό ποσοστό του στείρου (6 έως 25%) αποδεσμεύεται από το σύνολο των χρήσιμων συστατικών στα κοκκομετρικά κλάσματα -0.5+0.25 mm και -0.25+0.125 mm, γεγονός που υποδεικνύει την ανάγκη εφαρμογής προεμπλουτισμού για να βελτιωθεί η τροφοδοσία των επόμενων σταδίων κατεργασίας.Οι δοκιμές προεμπλουτισμού πραγματοποιήθηκαν σε παλλόμενη τράπεζα Wilfley στα κοκκομετρικά κλάσματα -2+1, -1+0.5, -0.5+0.25 και -0.25 +0.125 mm ενώ για το κοκκομετρικό κλάσμα -0.125+0.036 mm εφαρμόστηκε μικτή επίπλευση όλων των χρήσιμων συστατικών (χονδροειδής διαχωρισμός).Η παλλόμενη τράπεζα δεν έδωσε καλά αποτελέσματα στα χονδρoμερέστερα κοκκομετρικά κλάσματα (-2+1 και -1+0.5 mm), ενώ έδωσε σχετικά καλά αποτελέσματα στα κοκκομετρικά κλάσματα -0.5+0.25 και -0.25+0.125 mm.Ο εμπλουτισμός του μεταλλεύματος πραγματοποιήθηκε με επίπλευση σε διάφορους συνδυασμούς από πλευράς κυκλωμάτων και μεγέθη τροφοδοσίας μεταλλεύματος: 1.Μικτή επίπλευση •Σε χονδρομερώς λειοτριβημένο μετάλλευμα (58.60% με μέγεθος -0.036 mm)•Σε λεπτομερώς λειοτριβημένο μετάλλευμα (80.1% με μέγεθος -0.036 mm) 2.Διαφορική επίπλευση •Σε χονδρομερώς λειοτριβημένο μετάλλευμα (58.60% με μέγεθος -0.036 mm)•Σε λεπτομερώς λειοτριβημένο μετάλλευμα (80.1% με μέγεθος -0.036 mm) 3.Σύνθετα κυκλώματα μικτής (ολικής) και στη συνέχεια διαφορικής επίπλευσης •σε λεπτομερώς λειοτριβημένο μετάλλευμα (81% με μέγεθος -0.036 mm),4.Σύνθετα κυκλώματα επίπλευσης με προεμπλουτισμό σε δυο φάσεις•προεμπλουτισμό του υλικού σε παλλόμενη τράπεζα και χονδροειδή διαχωρισμό, με επίπλευση και στη συνέχεια•λειοτρίβηση του ολικού (μικτού) συμπυκνώματος και διαχωρισμό του ακολούθως σε κυκλώματα διαφορικής επίπλευσης, που δίνουν καλές περιεκτικότητες και καλές ανακτήσεις.ΣυμπεράσματαΗ συνδυασμένη επεξεργασία του μεταλλεύματος σε παλλόμενη τράπεζα (προεμπλουτισμός) και κατόπιν μικτή επίπλευση, μετά από λειοτρίβηση του αρχικού συμπυκνώματος, βελτιώνει το υλικό τροφοδοσίας στα κυκλώματα της διαφορικής επίπλευσης. Ταυτόχρονα, αυξάνει την ανάκτηση των χρήσιμων συστατικών, ιδιαίτερα όταν στην τροφοδοσία προς λειοτρίβηση συμπεριλαμβάνεται και το ενδιάμεσο προϊόν της παλλόμενης τράπεζας.